钦定古今图书集成/明伦汇编/氏族典/第028卷 > 《廖用贤尚友录》 > 种暠
## 钦定古今图书集成/明伦汇编/氏族典/第028卷 > 《廖用贤尚友录》 > 种暠

按《后汉书种暠传》：“暠字景伯，河南洛阳人，仲山甫之
后也。父为定陶令，有财三十万。父卒，暠悉以赈恤宗
族及邑里之贫者。始为县门下史，河南尹田歆召署
主簿，遂举孝廉，辟太尉府，举高第。顺帝末，为侍御史，
擢暠监太子于承光宫，中常侍高梵从中单驾出迎
太子，暠手剑当车曰：‘太子，国之储副，人命所系。今常
侍来，无诏信，何以知非奸邪？今日有死而已’。”梵辞屈
不敢对，驰命奏之。诏报，太子乃得去。帝嘉其持重，称
善者良久。出为益州刺史。时永昌太守冶铸黄金为
文蛇，以献梁冀，暠纠发逮捕，冀由是怒暠。会服直，聚
党称天王，暠讨捕不克，冀因此逮暠。李固疏救，乃赦
罪免官。后梁州羌动，以暠为梁州刺史，迁广汉太守，
使匈奴中郎将。辽东乌桓反叛，复转辽东太守，坐事
免归。征拜议郎，迁南郡太守，入为尚书。会匈奴寇并、
凉二州，桓帝擢暠为度辽将军，入为大司农。延熹四
年，迁司徒。在位三年，年六十一薨。